CELEX: 52015PC0463
Language: sl
Date: 2015-09-16
Title: Predlog UREDBA SVETA o spremembi Uredbe (EU) 2015/323 z dne 2. marca 2015 o finančni uredbi, ki se uporablja za 11. Evropski razvojni sklad

EVROPSKA KOMISIJA
            Bruselj, 16.9.2015
            COM(2015) 463 final
            2015/0213(NLE)
            Predlog
            UREDBA SVETA
            o spremembi Uredbe (EU) 2015/323 z dne 2. marca 2015 o finančni uredbi, ki se uporablja za 11. Evropski razvojni sklad
            
               
         
         
            
               OBRAZLOŽITVENI MEMORANDUM
            
            
               1.
                     OZADJE PREDLOGA
            
            
               Notranji sporazum o ustanovitvi enajstega Evropskega razvojnega sklada (11. ERS) je začel veljati 1. marca 2015, ko so ga ratificirale vse države članice.
            
            
               Čeprav 11. ERS ni vključen v proračun EU in so njegova finančna sredstva določena v Notranjem sporazumu, se bodo sredstva izvrševala v skladu s finančno uredbo, ki se uporablja za 11. ERS, ki je v največji možni meri usklajena s finančno uredbo in njenimi pravili uporabe.
            
            
               Finančna uredba, ki se uporablja za 11. ERS, je bila sprejeta 2. marca 2015, veljati pa je začela 6. marca 2015. 
            
            
               Predlaga se pojasnitev sedanje ureditve. Ta odseva najnovejše izkušnje v zvezi z računi za ERS.
            
            
               Razlog za spremembo, ki jo predlaga Komisija, je pojasnjen v nadaljnjem besedilu.
            
            
               2.
                     VSEBINA PREDLOGA
            
            
               Zagotavljanje, da račune Evropske komisije za ERS (člen 22(3) Uredbe Sveta (EU) 2015/323) ne bremenijo kakršni koli stroški ali negativne obresti:
            
            
               V skladu s členom 22(3) Uredbe Sveta (EU) 2015/323 prispevek za ERS vsaka država članica knjiži v dobro na posebnem računu, imenovanem „Evropska komisija – Evropski razvojni sklad“ in odprtem pri centralni banki zadevne države članice ali finančni ustanovi, ki jo določi ta država članica. 
            
            
               Pojasniti je treba, da teh posebnih računov, ki jih države članice odprejo v imenu Komisije za namen pologa prispevkov za ERS, ne smejo bremeniti stroški, prav tako pa ne smejo biti na njih obresti (pozitivne ali negativne), in sicer vse do trenutka, ko je treba izvesti plačila. Namen te določbe je preprečiti izgube v proračunu ERS. Vsakršni stroški, ki bi bremenili te račune, bi pomenili temu ustrezno zmanjšanje sredstev, ki so na voljo za proračun ERS. Tako bi se bilo treba izogibati tudi negativnim obrestim, saj imajo isti negativni učinek kot stroški. Zato se predlaga, da zadevna država članica v proračun ERS vrne vse stroške in negativne obresti, za katere je bil bremenjen račun, ki ga je odprla v imenu Komisije za sredstva ERS v skladu s členom 22(3) Uredbe Sveta (EU) 2015/323. 
            
            
               Ta sprememba prav tako zagotavlja, da na proračun ERS ne bodo negativno vplivali Sklep Evropske centralne banke 2014/337/EU (ECB/2014/23) z dne 5. junija 2014
                  1
               , ki določa negativno obrestno mero, ki ima za posledico plačilno obveznost imetnika vloge do zadevne nacionalne centralne banke (NCB), vključno s pravico te NCB, da ustrezno bremeni zadevni račun vlog države, ali podobni sklepi drugih centralnih bank v EU, pri katerih se morajo hraniti sredstva ERS v skladu s členom 22 Uredbe Sveta (EU) 2015/323. V zvezi s tem je treba opomniti, da Komisija od držav članic do zdaj še ni zahtevala, da v primeru pozitivnih obrestnih mer ECB na računih za ERS knjižijo v dobro obresti.
            
            
               2015/0213 (NLE)
            
            
               Predlog
            
            
               UREDBA SVETA
            
            
               o spremembi Uredbe (EU) 2015/323 z dne 2. marca 2015 o finančni uredbi, ki se uporablja za 11. Evropski razvojni sklad
            
            
               SVET EVROPSKE UNIJE JE –
            
            
               ob upoštevanju Pogodbe o Evropski uniji in Pogodbe o delovanju Evropske unije, 
            
            
               ob upoštevanju Notranjega sporazuma med predstavniki vlad držav članic Evropske unije, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije
                  2
                (v nadaljnjem besedilu: Notranji sporazum), zlasti člena 10(2) Notranjega sporazuma,
            
         
         
            
               ob upoštevanju predloga Evropske komisije,
            
            
               ob upoštevanju mnenja Evropskega računskega sodišča
                  3
               ,
            
            
               ob upoštevanju mnenja Evropske investicijske banke glede določb, ki jo zadevajo
                  4
               ,
            
            
               ob upoštevanju naslednjega:
            
            
               (1)Evropska centralna banka je 5. junija 2014 sprejela Sklep
                  5
               , ki določa negativno obrestno mero, ki ima za posledico plačilno obveznost imetnika vloge do zadevne nacionalne centralne banke (NCB), vključno s pravico te NCB, da ustrezno bremeni zadevni račun vlog države. Druge centralne banke v EU, pri katerih se morajo hraniti sredstva ERS v skladu s členom 22 finančne uredbe, ki se uporablja za 11. Evropski razvojni sklad, so sprejele podobne sklepe.
            
            
               (2)V skladu s členom 22(3) Uredbe Sveta (EU) 2015/323
                  6
                z dne 2. marca 2015 o finančni uredbi, ki se uporablja za enajsti Evropski razvojni sklad (11. ERS), prispevek za ERS vsaka država članica knjiži v dobro na posebnem računu, imenovanem „Evropska komisija – Evropski razvojni sklad“ in odprtem pri centralni banki zadevne države članice ali finančni ustanovi, ki jo določi ta država članica. 
            
            
               (3)Pojasniti je treba, da teh posebnih računov, ki jih države članice odprejo v imenu Komisije za namen pologa prispevkov za ERS, ne smejo bremeniti stroški ali obresti, in sicer vse do trenutka, ko je treba izvesti plačila. Namen te določbe je preprečiti izgube v proračunu ERS. Vsakršni stroški, ki bi bremenili te račune, bi pomenili temu ustrezno zmanjšanje sredstev, ki so na voljo za proračun ERS. Tako bi se bilo treba izogibati tudi negativnim obrestim, saj imajo isti negativni učinek kot stroški. Zato bi zadevna država članica v proračun ERS morala vrniti vse stroške in negativne obresti, za katere je bil bremenjen račun, ki ga je odprla v imenu Komisije za sredstva ERS v skladu s členom 22(3) Uredbe Sveta (EU) 2015/323.
            
            
               (4)Uredbo (EU) 2015/323 bi bilo zato treba ustrezno spremeniti –
            
            
               SPREJEL NASLEDNJO UREDBO:
            
            
               Člen 1
            
            
               Člen 22 Uredbe (EU) 2015/323 se nadomesti z naslednjim:
            
            
               „Člen 22
            
            
               Plačilo obrokov
            
            
               1. Pri zahtevkih za prispevke se najprej porabijo zneski, določeni v prejšnjih Evropskih razvojnih skladih, in sicer eden za drugim.
            
            
               2. Prispevki držav članic so izraženi v eurih in se plačajo v eurih.
            
            
               3. Prispevek iz točke (a) člena 21(7) vsaka država članica knjiži v dobro na posebnem računu, imenovanem „Evropska komisija – Evropski razvojni sklad“ in odprtem pri centralni banki zadevne države članice ali finančni ustanovi, ki jo določi ta država članica. Zneski takih prispevkov ostanejo na teh posebnih računih, dokler ni treba izvesti plačil. Komisija si prizadeva, da opravi vsa črpanja s posebnih računov tako, da na navedenih računih ohrani razporeditev sredstev, ki ustreza razdelitvenemu ključu v skladu s točko (a) člena 1(2) Notranjega sporazuma.
            
            
               Vsaka država članica vknjiži prispevek iz točke (b) člena 21(7) te uredbe v dobro v skladu s členom 53(1).
            
            
               4. Računa iz odstavka 3 ne smejo bremeniti stroški ali obresti. 
            
            
               5. Vsaka država članica Komisiji povrne vse stroške in negativne obresti, ki so obremenile ta račun, prvi delovni dan drugega meseca po bremenitvi računa za te stroške ali negativne obresti.“
            
            
               Člen 2
            
         
         
            
               Ta uredba začne veljati tretji dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  2014/337/EU: Sklep Evropske centralne banke z dne 5. junija 2014 o obrestovanju depozitov, stanj in imetij presežnih rezerv (ECB/2014/23), UL L 168, 7.6.2014, str. 115.
               
               
                  
                     (2)
                  UL L 210, 6.8.2013, str. 1.
               
               
                  
                     (3)
                  UL C […], str. […].
               
               
                  
                     (4)
                  UL C […], […], str. […].
               
               
                  
                     (5)
                  2014/337/EU: Sklep Evropske centralne banke z dne 5. junija 2014 o obrestovanju depozitov, stanj in imetij presežnih rezerv (ECB/2014/23), UL L 168, 7.6.2014, str. 115.
               
               
                  
                     (6)
                  UL L 58, 3.3.2015, str. 17.